বাংলা চলচ্চিত্রের একটি অনবদ্য কবিতার নাম ঋত্বিক কুমার ঘটক। বাংলা চলচ্চিত্রকে যিনি দিয়েছেন এক নিজস্ব ভাষা, শিল্প রূপের অন্যরূপ। সেলুলয়েডের ফিতায় ফ্রেম পর ফ্রেম বন্দি করে দেখিয়েছেন কবিতা কি করে মানুষের দৃশ্যমান ছবি হয়ে ওঠে। গণ মানুষের জীবন কি করে চলচ্চিত্র হয়ে ওঠে। যুগ সচেতন চলচ্চিত্রকার এবং এ ছাড়াও গল্পকার, নাট্যকার এবং অভিনেতাসহ দৃশ্যশিল্পের প্রায় সব রূপেই ছিলেন এক মহামানব। বাংলাদেশের মাটিতেই জন্ম নেয়া চলচ্চিত্রের এ প্রবাদ পুরুষ ঋত্বিক ঘটকের জীবন, কর্ম ও দর্শন বুঝতে হলে, খুঁজতে হলে যেতে হবে তাঁর সৃষ্টির জগতের সন্ধানে। সমালোচকদের কেউ তাঁকে বিশ্বমানের বড় শিল্পী বলেছেন, কেউ কেউ আবার বোহেমিয়ান বলে তীব্রভাবে আক্রমণও করেছেন। সব মিলিয়ে ঋত্বিক ঘটকের জীবন যেমন নানা ঘাত-প্রতিঘাতে, ঘটনাবহুল, তেমনি তাঁর সৃষ্টি বা চলচ্চিত্র শিল্পকর্মগুলোতে আপন জীবন দর্শনও ব্যাপকভাবে প্রতিফলিত হতে দেখা যায়। জীবন শিল্প চৈতন্যে মগ্ন এই মহান শিল্প সাধককে তাই শ্রদ্ধাসহকারে স্মরণ না করে থাকা যায় না।